“ไทยฟู้ดส์” ส่ง TFG-W3 ลงสนามเทรดพรุ่งนี้! เผยเงินลงทุนปี 64 ไว้ 3-3.5 พันลบ.
“บมจ.ไทยฟู้ดส์ฯ” ส่ง TFG-W3 ลงสนามเทรด 25 พ.ค. 64 ซึ่งเป็นการแจกให้ผู้ถือหุ้นเดิมในสัดส่วน 1:1 ราคาใช้สิทธิ 5.50 บาท ส่วนปีนี้วางงบ 3-3.5 พันลบ. ขยายตลาดรองรับแผนธุรกิจในไทย 80% และเวียดนาม 20%
“บมจ.ไทยฟู้ดส์ฯ” ส่ง TFG-W3 ลงสนามเทรด 25 พ.ค. 64 ซึ่งเป็นการแจกให้ผู้ถือหุ้นเดิมในสัดส่วน 1:1 ราคาใช้สิทธิ 5.50 บาท ส่วนปีนี้วางงบ 3-3.5 พันลบ. ขยายตลาดรองรับแผนธุรกิจในไทย 80% และเวียดนาม 20%
24 พ.ค. 2564

นายวินัย เตียวสมบูรณ์กิจ ประธานเจ้าหน้าที่บริหาร บริษัท ไทยฟู้ดส์ กรุ๊ป จำกัด (มหาชน) หรือ TFG เปิดเผยว่า สำหรับใบสำคัญแสดงสิทธิที่จะซื้อหุ้นสามัญเพิ่มทุนของบริษัทหรือวอแรนต์ (Warrant) ครั้งที่ 3 (TFG-W3)โดยจะเริ่มเปิดการซื้อขายในตลาดหลักทรัพย์แห่งประเทศไทย ในวันที่ 25 พฤษภาคม 2564
สำหรับการออกหลักทรัพย์แปลงสภาพใบสำคัญแสดงสิทธิที่จะซื้อหุ้นสามัญ TFG ครั้งที่ 3 (TFG-W3) บริษัทฯได้จัดสรรให้กับผู้ถือหุ้นสามัญเดิมฟรี อัตราการใช้สิทธิ 1 หน่วย ต่อ 1 หุ้นสามัญใหม่ ราคาใช้สิทธิ 5.50 บาท ให้แก่ผู้ถือหุ้นที่มีชื่อปรากฏ ณ วันที่ 30 เมษายน 2564 โดยวอแรนต์ดังกล่าวมีอายุ 3 ปี
“การออกวอแรนต์ในครั้งนี้จะส่งผลดีกับธุรกิจในอนาคต เป็นการวางแผนทางด้านเงินทุนในอนาคตเพื่อทำให้บริษัทฯมีฐานะทางการเงินที่แข็งแกร่ง รองรับแผนขยายธุรกิจทั้งในและต่างประเทศ ด้วยเพิ่มโอกาสการเติบโตของรายได้และกำไร ผลักดันธุรกิจเติบโตอย่างมั่นคง สร้างผลตอบแทนที่ดีให้กับผู้ถือหุ้น” นายวินัย กล่าว
ทั้งนี้ บริษัทฯได้วางงบลงทุนในปี 2564 ไว้ที่ 3,000 -3,500 ล้านบาท โดย 80% เป็นการขยายการลงทุนในประเทศไทย และส่วนที่เหลือ 20% ลงทุนในเวียดนาม เพื่อรองรับการเติบโตของธุรกิจสุกร ในตลาดที่เติบโตขึ้นอย่างมาก โดยเตรียมเพิ่มกำลังการผลิตในประเทศไทย 20% ส่วนประเทศเวียดนามมีแผนเพิ่มกำลังการผลิตขึ้นอีกเท่าตัว ซึ่งในปีนี้ ได้เตรียมสร้างฟาร์มพ่อพันธุ์แม่พันธุ์เพิ่มเติม รวมถึงขยายโรงงานอาหารสัตว์ในประเทศไทยและเวียดนาม